### ZMLUVA O VÝKONE FUNKCIE ČLENA VÝBORU PRE AUDIT

uzatvorená podľa § 66 ods. 3 Obchodného zákonníka (ďalej aj „**Zmluva**“)

**Zmluvné strany:**

obchodné meno: **GEOCOMPLEX, a.s.**

sídlo: Geologická 21, 821 06 Bratislava

IČO: 46 640 134

v mene ktorej koná: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

zapísaná v: Obchodnom registri Okresného súdu Bratislava I, oddiel: Sa, vložka č.: 413/B

(ďalej aj „**Spoločnosť**“)

**a**

meno a priezvisko: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

dátum narodenia: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

rodné číslo: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

trvale bytom: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

štátna príslušnosť: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(ďalej aj „**Zástupca**“)

(Spoločnosť a Zástupca ďalej spolu aj „**Zmluvné strany**“)

## Úvodné ustanovenia

* 1. Spoločnosť je obchodná spoločnosť vykonávajúca činnosť v súlade s právnymi predpismi Slovenskej republiky.
  2. Zástupca je členom výboru pre audit Spoločnosti. Do funkcie člena výboru pre audit Spoločnosti bol zvolený valným zhromaždením Spoločnosti dňa \_\_\_\_\_\_\_\_. Funkcia člena výboru pre audit vznikla dňom \_\_\_\_\_\_\_\_. Znenie tejto Zmluvy bolo schválené valným zhromaždením Spoločnosti dňa \_\_\_\_\_\_\_\_.

## Predmet Zmluvy a spôsob jej plnenia

* 1. Predmetom tejto Zmluvy je úprava právnych vzťahov medzi Zástupcom a Spoločnosťou pri výkone funkcie člena výboru pre audit Zástupcom a zariaďovaní záležitostí Spoločnosti.
  2. Zástupca sa zaväzuje, že pre Spoločnosť bude počas trvania Zmluvy vykonávať činnosti týkajúce sa Spoločnosti patriace do kompetencie člena výboru pre audit Spoločnosti, a to spôsobom a za podmienok ďalej stanovených Zmluvou.
  3. Zástupca je povinný postupovať pri plnení svojich záväzkov stanovených Zmluvou s odbornou starostlivosťou a v súlade s platnou legislatívou platnou na území Slovenskej republiky.
  4. Činnosť, ku ktorej sa Zástupca uzavretím Zmluvy zaviazal, je povinný uskutočňovať v súlade s povinnosťami vyplývajúcimi z podmienok stanovených Zmluvou, príslušnými ustanoveniami stanov a vnútorných predpisov Spoločnosti, Obchodného zákonníka, Zákona o účtovníctve a bude sa riadiť zásadami a pokynmi schválenými na to oprávnenými orgánmi Spoločnosti.

## Práva a povinnosti zmluvných strán

* 1. Zástupca sa zaväzuje vykonávať funkciu člena výboru pre audit osobne, riadne a svedomito.
  2. Spoločnosť sa zaväzuje poskytnúť Zástupcovi všetky informácie a doklady potrebné na výkon jeho činnosti stanovených zmluvou. Spoločnosť sa zaväzuje oboznámiť Zástupcu so všetkými skutočnosťami, ktoré môžu mať vplyv na výkon funkcie člena výboru pre audit Spoločnosti.
  3. Spoločnosť je povinná vytvoriť Zástupcovi podmienky pre to, aby mohol zariaďovanie záležitostí a plnenie záväzkov stanovených Zmluvou uskutočňovať včas, riadne a za tým účelom bude úzko spolupracovať so Zástupcom.
  4. Zástupca sa zaväzuje oboznámiť so všetkými náležitosťami vnútorných predpisov Spoločnosti.
  5. Zástupca v zmysle platných stanov a vnútorných predpisov Spoločnosti rozhoduje sám alebo v súčinnosti s ostatnými členmi výboru pre audit alebo osobami poverenými rozhodovať o záležitostiach Spoločnosti o záležitostiach spoločnosti v pôsobnosti výboru pre audit Spoločnosti.
  6. Zástupca sa zaväzuje vykonávať svoju funkciu s odbornou starostlivosťou a zabezpečovať najmä plnenie povinností výboru pre audit, ktoré vyplývajú zo Zákona o účtovníctve a z ostatných platných právnych predpisov Slovenskej republiky, najmä:
* sledovať zostavovanie účtovnej závierky a dodržiavanie osobitných predpisov,
* sledovať efektivitu vnútornej kontroly a systémy riadenia rizík v Spoločnosti,
* sledovať audit individuálnej účtovnej závierky a audit konsolidovanej účtovnej závierky,
* preverovať a sledovať nezávislosť audítora, predovšetkým služieb poskytovaných audítorom podľa osobitného predpisu,
* odporúčať na schválenie audítora na výkon auditu pre Spoločnosť,
* určovať termín audítorovi na predloženie čestného vyhlásenia o jeho nezávislosti.
  1. Zástupca sa zaväzuje:
* nepostupovať pri svojej činnosti tak, aby získal na úkor Spoločnosti pre seba alebo tretie osoby prednosť alebo inú neoprávnenú výhodu a neprijímať za rovnakým účelom akýkoľvek prospech,
* nerozširovať o pomeroch Spoločnosti, jej produktoch alebo výkonoch údaje a informácie, ktoré by Spoločnosti mohli spôsobiť ujmu alebo by mohli poškodiť dobré meno alebo povesť Spoločnosti,
* nezneužívať informácie nadobudnuté v súvislosti s výkonom svojej funkcie na neoprávnené získavanie výhod pre seba alebo pre tretiu osobu.
  1. Zástupca sa zaväzuje vykonávať práva a povinnosti v súlade s právnym poriadkom Slovenskej republiky.
  2. Zástupca sa zaväzuje vykonávať svoju činnosť s náležitou starostlivosťou, ktorá zahŕňa povinnosť vykonávať ju s odbornou starostlivosťou a v súlade so záujmami Spoločnosti a všetkých jej akcionárov, pričom je najmä povinný:
* zaobstarať si a pri svojom rozhodovaní zohľadniť všetky dostupné informácie týkajúce sa predmetu príslušného rozhodnutia,
* neuprednostňovať svoje záujmy, záujmy len niektorých akcionárov alebo záujmy tretích osôb pred záujmami Spoločnosti.

## Odmena

* 1. Zmluvné strany sa dohodli a súhlasia, že výkon funkcie člena výboru pre audit bude bezodplatný.

## Náklady a výdavky Zástupcu

* 1. Zástupca má nárok na náhradu preukázaných nákladov a výdavkov, ktoré účelne vynaloží pri plnení svojich záväzkov stanovených Zmluvou pre potreby Spoločnosti.
  2. V súvislosti s pracovnou cestou mimo sídla Spoločnosti má Zástupca nárok na náhradu cestovných výdavkov, stravovacích nákladov a ďalšie náhrady v zmysle platných právnych predpisov.

## Doba trvania Zmluvy a jej ukončenie

* 1. Zmluva sa uzatvára na dobu trvania funkcie člena výboru pre audit Spoločnosti.
  2. Zmluva zaniká dňom ukončenia výkonu funkcie člena výboru pre audit Spoločnosti Zástupcom. Zánikom Zmluvy nie sú dotknuté oprávnené nároky Zmluvných strán vyplývajúce z ustanovení tejto Zmluvy.
  3. Zástupca je oprávnený sa kedykoľvek vzdať funkcie člena výboru pre audit Spoločnosti. Vzdanie sa funkcie člena výboru pre audit Spoločnosti musí Zástupca uskutočniť v písomnej forme a oznámiť Spoločnosti alebo valnému zhromaždeniu Spoločnosti.
  4. Výkon funkcie Zástupcu ako člena výboru pre audit sa končí v súlade s príslušnými ustanoveniami § 66 Obchodného zákonníka.
  5. V prípade, ak sa Zástupca vzdal svojej funkcie člena výboru pre audit Spoločnosti alebo bol z tejto funkcie odvolaný alebo sa inak skončil výkon jeho funkcie a Spoločnosti hrozí vznik škody, je Zástupca povinný upozorniť Spoločnosť, aké opatrenia treba urobiť na odvrátenie takejto hroziacej škody.
  6. Zástupcovi výkon funkcie člena výboru pre audit Spoločnosti zaniká okrem iného aj smrťou Zástupcu alebo stratou alebo obmedzením spôsobilosti na právne úkony Zástupcu.
  7. Pri ukončení výkonu funkcie člena výboru pre audit Spoločnosti je Zástupca povinný bezodkladne odovzdať Spoločnosti alebo ňou určenej osobe všetky dokumenty náležiace Spoločnosti, ktoré získal, zabezpečil alebo obstaral pri výkone funkcie člena výboru pre audit.

## Dohoda o mlčanlivosti

* 1. Zástupca sa zaväzuje, že bude zachovávať mlčanlivosť o všetkých záležitostiach a pomeroch Spoločnosti, o ktorých sa dozvie pri výkone funkcie člena výboru pre audit Spoločnosti, a to najmä o záležitostiach obchodného, technického a ekonomického charakteru, ktoré sú predmetom obchodného tajomstva Spoločnosti.
  2. Zmluvné strany sa dohodli, že obsah tejto Zmluvy, ako aj všetky skutočnosti, informácie a údaje, ktoré sa dozvedeli Zmluvné strany v súvislosti s plnením tejto Zmluvy, alebo ktoré inak súvisia s touto Zmluvou, sú dôvernými informáciami a Zmluvné strany sa zaväzujú zachovávať mlčanlivosť o týchto dôverných informáciách. Zmluvné strany sa dohodli, že akékoľvek poskytnutie dôvernej informácie osobe odlišnej od Zmluvnej strany tejto Zmluvy podlieha písomnému súhlasu druhej Zmluvnej strany, s výnimkou poskytnutia dôverných informácií pri zabezpečovaní riadneho vnútorného organizačného chodu spoločnosti alebo podniku Zmluvnej strany alebo pri vymáhaní nárokov z tejto alebo v súvislosti s touto Zmluvou, a to v zmysle platných právnych predpisov.
  3. Záväzok Zmluvných strán zachovávať mlčanlivosť o dôverných informáciách nie je časovo obmedzený.

## Zodpovednosť

* 1. Zástupca, ktorý porušil svoje povinnosti pri výkone funkcie člena výboru pre audit Spoločnosti, je povinný spoločne a nerozdielne s ostatnými členmi výboru pre audit nahradiť škodu, ktorá Spoločnosti vznikla.

## Záverečné ustanovenia

* 1. Právne vzťahy vyplývajúce z tejto Zmluvy sa riadia Obchodným zákonníkom a ostatnými právnymi predpismi Slovenskej republiky. Rozhodujúcim materiálnym a procesným právom je vždy právo Slovenskej republiky.
  2. Ak by niektoré ustanovenia Zmluvy mali byť neplatnými už v čase jej uzavretia, alebo ak sa stanú neplatnými neskôr po uzavretí Zmluvy, nie je tým dotknutá platnosť ostatných ustanovení Zmluvy. Namiesto neplatných ustanovení Zmluvy sa použijú ustanovenia Obchodného zákonníka a ostatných platných právnych predpisov Slovenskej republiky, ktoré sú svojim obsahom a účelom najbližšie obsahu a účelu Zmluvy.
  3. Zmluva sa vyhotovuje vo dvoch (2) rovnopisoch, pričom každá Zmluvná strana obdrží po podpise Zmluvy oboma Zmluvnými stranami jeden (1) rovnopis Zmluvy.
  4. Zmeny a doplnky tejto Zmluvy môžu Zmluvné strany vykonať iba formou písomného dodatku k tejto Zmluve. Dodatok musí byť podpísaný všetkými zmluvnými stranami a za zmluvný dodatok výslovne prehlásený.
  5. Zmluvné strany tejto Zmluvy sa dohodli, že všetky spory, ktoré medzi nimi vzniknú z právnych vzťahov vzniknutých na základe tejto Zmluvy alebo súvisiacich s touto Zmluvou, vrátane sporov o platnosť, výklad a zánik tejto Zmluvy, predložia na rozhodnutie v rozhodcovskom konaní Stálemu rozhodcovskému súdu zriadenému pri záujmovom združení právnických osôb Rozhodcovská a mediačná, IČO: 45 744 581, zapísané do registra záujmových združení právnických osôb vedenom na Okresnom úrade Bratislava pod číslom OU-BA-OVVS1-2014/094586. Zmluvné strany sa rozhodnutiu vydanému v rozhodcovskom konaní podriadia s tým, že takéto rozhodnutie bude pre Zmluvné strany konečné a záväzné. Miestom rozhodcovského konania bude Bratislava, Slovenská republika.
  6. Doručovanie písomností sa vykonáva na adresy Zmluvných strán uvedené v tejto Zmluve. Ak nie je možné doručiť písomnosť na takúto adresu a ak Zmluvná strana písomne neoznámila ostatným Zmluvným stranám doručovaciu adresu odlišnú od adresy uvedenej v tejto Zmluve, písomnosť sa považuje za riadne doručenú v deň vrátenia nedoručenej zásielky odosielateľovi. Zmluvné strany sú povinné bezodkladne oznámiť ostatným Zmluvným stranám zmenu údajov a skutočností majúcich vplyv na obsah tejto Zmluvy.
  7. Zástupca týmto poskytuje súhlas na spracovanie osobných údajov a ich poskytovanie tretím osobám v súvislosti s vykonávaním funkcie a na účely splnenia zákonných povinností Spoločnosti, a to až do skončenia funkcie člena výboru pre audit rady a vysporiadania záležitostí s tým spojených.
  8. Účastníci si Zmluvu prečítali, všetky jej ustanovenia sú im jasné a zrozumiteľné, pričom dostatočným a určitým spôsobom vyjadrujú vážnu a slobodnú vôľu všetkých Zmluvných strán zbavenú akýchkoľvek omylov, na dôkaz čoho pripájajú všetci účastníci Zmluvy svoje podpisy.

V Bratislave, dňa \_\_\_\_\_\_\_\_\_\_\_\_\_\_, V Bratislave, dňa \_\_\_\_\_\_\_\_\_\_\_\_\_\_,

Spoločnosť: Zástupca:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**GEOCOMPLEX, a.s.** \_\_\_\_\_\_\_\_\_\_\_\_\_\_\_\_, zástupca

\_\_\_\_\_\_\_\_\_\_\_\_\_\_\_\_, predseda predstavenstva

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**GEOCOMPLEX, a.s.**

\_\_\_\_\_\_\_\_\_\_\_\_\_\_\_\_, člen predstavenstva